Lipsa unor norme suficiente și cuprinzătoare privind piața internă lasă loc inițiativelor elaborate de statele membre sau de industrii care afectează funcționarea pieței interne prin crearea unor obstacole potențiale, a fragmentării și a abordărilor incoerente. În plus, în absența unui set cuprinzător de cerințe care să definească sustenabilitatea produselor din punctul de vedere al mediului sau cerințele în materie de proiectare ecologică, este posibil ca același produs considerat sustenabil într-un stat membru să nu se califice drept sustenabil într-un alt stat membru. În plus, este probabil ca legislația națională adoptată recent să impună producătorilor (și comercianților cu amănuntul) care își desfășoară activitatea la nivel transfrontalier în UE să respecte o serie de obligații naționale diferite, care diferă de la un stat membru la altul.

Cerințele privind produsele prevăzute în prezentul act legislativ ar trebui să completeze și să consolideze cerințele stabilite în cadrul altor inițiative ale Planului de acțiune privind economia circulară. În special, cerințele privind produsele stabilite în prezentul act legislativ ar trebui să contribuie la atingerea obiectivelor și să fie în concordanță cu alte măsuri privind lanțurile valorice esențiale definite în punerea în aplicare a Planului de acțiune privind economia circulară, cum ar fi Strategia UE pentru textile produse sustenabil și prin economia circulară. În plus, inițiativa privind capacitarea consumatorilor în vederea tranziției verzi va îmbunătăți informațiile privind produsele la punctul de vânzare, în special în ceea ce privește sustenabilitatea și posibilitatea de reparare, și va contribui la prevenirea dezinformării ecologice și a caducității premature. Viitoarea inițiativă a Comisiei privind mențiunile „ecologic” va completa, de asemenea, măsurile din prezentul act legislativ, prin creșterea fiabilității, a comparabilității și a verificabilității afirmațiilor legate de mediu referitoare la produse, prin impunerea unor cerințe ca aceste afirmații să fie justificate și verificate utilizând metode de analiză a ciclului de viață, inclusiv metoda referitoare la amprenta de mediu a produselor. În plus, obiectivele prezentului act legislativ vor fi sprijinite în continuare de legislația privind diligența necesară a întreprinderilor în materie de sustenabilitate, în special de normele privind diligența necesară în materie de mediu pe care le prevede pentru întreprinderi.

•Alegerea instrumentului

Un regulament va stabili cerințe directe pentru toți operatorii, asigurând astfel securitatea juridică necesară și posibilitatea punerii în aplicare a unei piețe pe deplin integrate la nivelul UE. De asemenea, un regulament asigură punerea în aplicare a obligațiilor simultan și în mod similar în toate cele 27 de state membre.

3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

•Evaluările ex-post/verificarea adecvării legislației existente

În martie 2019, Comisia a publicat un document de lucru al serviciilor sale intitulat „Sustainable Products in a Circular Economy - Towards an EU Product Policy Framework contributing to the Circular Economy” (Produsele sustenabile într-o economie circulară – Către un cadru al politicii UE în materie de produse care contribuie la economia circulară). Acesta a examinat măsura în care politicile UE care afectează produsele contribuie la tranziția către o economie circulară și măsura în care există potențialul de a aduce o contribuție mai mare. S-a constatat că nu există niciun instrument de politică cuprinzător și integrat al UE care să acopere producția și consumul durabile ale tuturor produselor și/sau disponibilitatea și fiabilitatea informațiilor privind aceste produse pentru consumatori.

Deși evaluările succesive ale Directivei privind proiectarea ecologică au confirmat că aceasta este în mod clar relevantă și eficace ca instrument de reglementare, acestea au identificat potențialul de îmbunătățire a punerii în aplicare și a asigurării respectării legislației. Aceste evaluări, de exemplu, au remarcat că „deși este recunoscut în general faptul că aspectele legate de eficiența energetică ale planului de acțiune CPD/PID și ale politicii UE privind utilizarea eficientă a resurselor pot fi deservite de Directiva privind proiectarea ecologică și de măsurile de punere în aplicare, unii reprezentanți ai statelor membre și unele ONG-uri de mediu sugerează, de asemenea, că au existat oportunități ratate ca urmare a acoperirii limitate a măsurilor de punere în aplicare a altor aspecte de mediu”. Evaluarea a evidențiat, de asemenea, potențialul neexploatat al directivei de a aborda alte aspecte decât eficiența energetică, concluzionând că „este posibil să fi existat îmbunătățiri care nu au legătură cu energia care nu au fost abordate ca urmare a gamei de produse, a opțiunilor de politică sau a analizei tehnice subiacente”.

•Consultările cu părțile interesate

În conformitate cu orientările privind o mai bună reglementare, au avut loc mai multe activități de consultare.

–Consultare privind o evaluare inițială a impactului în perioada 14 septembrie-16 noiembrie 2020. 193 de răspunsuri primite

–O consultare publică deschisă în perioada 17 martie-9 iunie 2021. 626 de răspunsuri primite

–O serie de ateliere în perioada aprilie-iulie 2021, pe diferite teme legate de inițiativa privind produsele sustenabile, cu participanți din mai multe grupuri de părți interesate.

–O anchetă realizată în rândul întreprinderilor mici și mijlocii în perioada 26 aprilie-15 iunie 2021. 332 de răspunsuri primite

–O a doua anchetă specifică pentru întreprinderile mici și mijlocii (IMM-uri), în perioada 20 octombrie-4 noiembrie 2021. Aceasta s-a bazat în principal pe expertiza organizațiilor care reprezintă IMM-urile. 35 de răspunsuri primite

–Chestionare personalizate transmise anumitor reprezentanți ai părților interesate în perioada 20 mai–9 iunie 2021.

–O serie de interviuri cu părțile interesate au avut loc cu reprezentanți selectați ai părților interesate.

În general, activitățile de consultare au demonstrat un sprijin general puternic pentru o inițiativă de reglementare care vizează sustenabilitatea produselor. Majoritatea părților interesate au pledat pentru ca inițiativa să acopere o gamă largă de produse și să adopte o abordare din perspectiva întregului ciclu de viață în ceea ce privește reglementarea produselor. Activitățile de consultare au indicat un sprijin puternic pentru extinderea domeniului de aplicare al actualei Directive privind proiectarea ecologică, cu acordul general că ar trebui să se acorde prioritate sectoarelor identificate în planul de acțiune privind economia circulară din 2020. Feedbackul a arătat o preferință (în special din partea producătorilor/importatorilor) pentru o abordare care să țină seama în mod ferm de particularitățile produselor. Există un consens general cu privire la faptul că lipsa unei legislații clare, cuprinzătoare și obligatorii, precum și lipsa unor informații fiabile reprezintă obstacole în calea creșterii disponibilității produselor sustenabile pe piața UE, la fel ca aplicarea neuniformă a cerințelor în materie de proiectare ecologică. Ideea de a introduce un pașaport digital al produselor este, în general, susținută de majorități clare în toate grupurile de părți interesate, la fel cum sunt susținute și stimulentele și instrumentele de stimulare a cererii de produse sustenabile. Intensificarea activităților de asigurare a respectării legislației și de supraveghere a pieței (de exemplu, inspecții sau audituri) este considerată necesară pentru a însoți punerea în aplicare a acestei inițiative.

Concluziile detaliate ale consultărilor cu părțile interesate sunt prezentate în Anexa 2 la evaluarea impactului.

•Obținerea și utilizarea cunoștințelor de specialitate

Comisia a atribuit un contract unor experți externi pentru a efectua un studiu care să contribuie la evaluarea impactului care însoțește prezenta propunere. Acest studiu a furnizat o parte din datele care stau la baza analizei opțiunilor de politică stabilite în documentul respectiv și, la rândul său, a contribuit la măsurile incluse în prezenta propunere. Experții externi au colaborat îndeaproape cu Comisia pe parcursul diferitelor etape ale studiului.

•Evaluarea impactului